钦定古今图书集成/明伦汇编/官常典/第740卷 > 宋以方
## 钦定古今图书集成/明伦汇编/官常典/第740卷 > 宋以方

按《明外史忠义传》：“以方字义卿，靖州人。弘治十八年
进士。除户部主事，历郎中，数榷关税，理仓储，督逋赋，
并以清勤闻。正德十年，出为瑞州知府。时华林大盗
甫平，疮痍未复，以方悉心抚字，吏民爱之。是时宸濠
谋逆有萌，而瑞故无城郭，以方筑城，缮守具，募兵三
千，日夕训练。宸濠深忌之，有征索，又坚拒不应。以是”
积忤，迫镇守劾之，系南昌狱。其明年，宸濠反，破狱出。
以方胁之降，不可，乃械置舟中，载与俱行。至安庆兵
败，问地何名，舟子言“黄石矶，江西人语，则王失机也。”
宸濠以为不祥，遂出以方，斩之祭江贼平，其子崇学
行求遗骸不得，乃殓衣冠归葬之。嘉靖六年，有为宸
濠驾舟者，目睹以方之死，为人言之巡抚副都御史
陈洪谟上其事；诏赠光禄卿，荫一子，立“嘉忠祠”于瑞
州以祀之。